A4-0147/95

Ψήφισμα σχετικά με το έγγραφο της Επιτροπής σχετικά με την Ευρώπη μετά το 2000 «Συνεργασία για την χωροταξική οργάνωση της Ευρώπης» ((COM(94)0354 C4-0216/95)

Το Ευρωπαϊκό Κοινοβούλιο,

- έχοντας υπόψη το έγγραφο Ευρώπη μετά το 2000 «Συνεργασία για την χωροταξική οργάνωση της Ευρώπης» (COM(94)0354 - C4-0216/95),

- έχοντας υπόψη την Συνθήκη για την Ευρωπαϊκή Ένωση και, ιδιαίτερα, το άρθρο Β της Συνθήκης αυτής, καθώς και τα άρθρα 129Α και 130 Α και Β της Συνθήκης ΕΚ,

- έχοντας υπόψη τα ψηφίσματά του της 15ης Δεκεμβρίου 1983 σχετικά με την ένατη ετήσια έκθεση (1982) της Επιτροπής των ΕΚ για το ΕΤΠΑ ((ΕΕ C 10 της 16.01.1984, σ. 115)), της 26ης Οκτωβρίου 1990 για μια συντονισμένη πολιτική περιφερειακού προγραμματισμού ((ΕΕ C 295, της 26.11.1990, σ. 652)) και της 16ης Σεπτεμβρίου 1992 για κοινοτική πολιτική περιφερειακού προγραμματισμού : «Ευρώπη 2000" ((ΕΕ C 284, της 02.11.1992, σ. 75)),

- έχοντας υπόψη την Πέμπτη Περιοδική Έκθεση σχετικά με την κοινωνικοοικονομική κατάσταση και εξέλιξη των περιφερειών της Κοινότητας,

- έχοντας υπόψη το ψήφισμα του, της 28ης Μαΐου 1993, σχετικά με τις περιοχές που παρουσιάζουν χαμηλή πυκνότητα πληθυσμού ((ΕΕ C 176, 28.06.1993, σ. 226)),

- έχοντας υπόψη τα ψηφίσματα του Συμβουλίου της Ευρώπης και της Επιτροπής των Περιφερειών,

- έχοντας υπόψη την έκθεση της Επιτροπής Περιφερειακής Πολιτικής (Α4- 0147/95),

A. λαμβάνοντας υπόψη ότι η Συνθήκη για την Ευρωπαϊκή Ένωση περιλαμβάνει ως ένα από τους βασικούς της στόχους την ενίσχυση της οικονομικής και κοινωνικής συνοχής, με την έννοια, ιδιαίτερα, της μείωσης των διαφορών ανάμεσα στα επίπεδα ανάπτυξης των διαφόρων περιφερειών[semigr ] έχοντας, επίσης, υπόψη τη εντολή της Συνθήκης ΕΚ, σύμφωνα με την οποία τόσο οι οικονομικές πολιτικές των κρατών μελών, όσο και όλες οι κοινοτικές πολιτικές θα πρέπει να έχουν ως στόχο την επίτευξη της ενίσχυσης της οικονομικής και κοινωνικής συνοχής,

B. λαμβάνοντας υπόψη ότι, σύμφωνα με τα στοιχεία που προσφέρει η Πέμπτη Περιοδική Έκθεση σχετικά με την Κατάσταση των Περιφερειών της Κοινότητας και, παρά τις πραγματοποιηθείσες προσπάθειες, οι διαφορές ανάμεσα στις περιοχές της Ένωσης συνεχίζουν να είναι σημαντικές[semigr ] λαμβάνοντας, επίσης, υπόψη τις νέες δυσκολίες τις οποίες θα πρέπει ακόμη να αντιμετωπίσουν οι λιγότερο ευνοημένες περιφέρειες, στην οδό προς τη νομισματική ένωση,

Γ. λαμβάνοντας υπόψη τις βαθειές κοινωνικοοικονομικές και πολιτικές αλλαγές των τελευταίων ετών οι οποίες συνοδεύθηκαν από μια ουσιαστική τροποποίηση του γεωγραφικού πλαισίου της Ένωσης, με την επανένωση της Γερμανίας και την ένταξη της Φινλανδίας, της Σουηδίας και της Αυστρίας, καθώς επίσης και από ένα νέο πλαίσιο σχέσεων με τις χώρες της Ανατολικής Ευρώπης και της Μεσογείου, γεγονότα τα οποία είχαν ως αποτέλεσμα τη διαμόρφωση ενός περισσότερο πολύπλοκου και διαφοροποιημένου περιβάλλοντος,

Δ. λαμβάνοντας υπόψη ότι, σε έναν χώρο χωρίς σύνορα, πολυάριθμα προβλήματα υπερβαίνουν τα εθνικά όρια, όπως η αστικοποίηση σε λεκανοπέδια μεγάλων ποταμών, ούτως ώστε οι αποφάσεις των κρατών μελών έχουν συνέπειες πέραν των ορίων τους και ότι οι κοινοτικές πολιτικές, ιδιαίτερα η διαρθρωτική, η αγροτική, η περιβαλλοντική πολιτική, καθώς και η πολιτική μεταφορών και διευρωπαϊκών δικτύων, έχουν σοβαρές συνέπειες στην εξέλιξη του ευρωπαϊκού χώρου, χωρίς η εφαρμογή τους να υπακούει σε μια συνολική στρατηγική,

E. λαμβάνοντας υπόψη ότι η Συνθήκη για την Ευρωπαϊκή Ένωση καθορίζει την ανάγκη ένταξης της περιβαλλοντικής διάστασης σε όλες τις πολιτικές της Ένωσης, καθώς επίσης και το γεγονός ότι το πρόγραμμα δράσης για το περιβάλλον προσδιόρισε ένα νέο πλαίσιο με στόχο τη διασφάλιση της βιώσιμης ανάπτυξης, το οποίο επιβεβαιώθηκε από τη στρατηγική ανάκτησης που σχεδιάσθηκε στη Λευκή Βίβλο «ανάπτυξη, ανταγωνιστικότητα και απασχόληση» και λαμβάνοντας υπόψη ότι η ελκυστικότητα μιας περιοχής και τα κίνητρα εγκατάστασης επιχειρήσεων και πληθυσμιακών ομάδων καθορίζονται ολοένα και περισσότερο από περιβαλλοντικούς παράγοντες,

ΣΤ. επισημαίνοντας ότι σε έναν κοινό ευρωπαϊκό χώρο η τεράστια ανεργία είναι εντελώς απαράδεκτη και ότι η χωροταξική πολιτική πρέπει να στηρίζει τα προτεινόμενα στη Λευκή Βίβλο «Ανάπτυξη, ανταγωνιστικότητα και απασχόληση» μέτρα για τη δημιουργία θέσεων εργασίας,

Ζ. λαμβάνοντας υπόψη τις εργασίες του Συμβουλίου της Ευρώπης σε θέματα χωροταξίας και, ιδιαίτερα, το διάγραμμα και τον Ευρωπαϊκό Χάρτη σχετικά με την Χωροταξική Οργάνωση,

Η. λαμβάνοντας υπόψη την δραστηριότητα που ανέπτυξαν τα άτυπα συμβούλια υπουργών αρμόδιων για την χωροταξία, από το 1989, των οποίων αποτέλεσμα ήταν η εκπόνηση, με την ευθύνη της Επιτροπής, των στρατηγικών εγγράφων «η Ευρώπη το 2000" και «η Ευρώπη μετά το 2000", καθώς και τη δημιουργία της Επιτροπής Χωροταξικής Ανάπτυξης, η οποία επιτρέπει τη μόνιμη διαβούλευση και συνεργασία ανάμεσα στα κράτη μέλη,

Θ. λαμβάνοντας υπόψη ότι η Επιτροπή Χωροταξικής Ανάπτυξης και η Επιτροπή ανέλαβαν να εκπονήσουν σχέδιο χωροταξικής οργάνωσης της Ευρώπης, το οποίο θα αποτελέσει την πολιτική και λειτουργική προέκταση των αναλύσεων που περιέχονται στο έγγραφο η Ευρώπη μετά το 2000,

Ι. λαμβάνοντας υπόψη τις επανειλημμένες τοποθετήσεις του ίδιου του Κοινοβουλίου υπέρ της ανάπτυξης μιας κοινοτικής πολιτικής χωροταξικής οργάνωσης,

ΙΑ. λαμβάνοντας υπόψη ότι η βελτίωση της ευρωπαϊκής ανταγωνιστικότητας απαιτεί την αύξηση των προσπαθειών όσον αφορά την έρευνα και την μεταφορά τεχνολογίας[semigr ] λαμβάνοντας υπόψη ότι οι λιγότερο ανεπτυγμένες περιφέρειες είναι εκείνες που παρουσιάζουν την μεγαλύτερη καθυστέρηση στα πεδία αυτά[semigr ] λαμβάνοντας, επίσης, υπόψη ότι «η γνώση», η επιστημονική και τεχνολογική παιδεία, έχει μετατραπεί σε αποφασιστικό παράγοντα της παραγωγής, κάτι που κάνει αναγκαία την εγκαθίδρυση, σε πανευρωπαϊκό επίπεδο, μιας «κοινωνίας της γνώσης»,

ΙΒ. λαμβάνοντας υπόψη την εξαιρετική ποιότητα της εργασίας για την εκπόνηση του εγγράφου η «Ευρώπη μετά το 2000 συνεργασία για την χωροταξική οργάνωση της Ευρώπης», στο οποίο αποδεικνύεται ότι ο ευρωπαϊκός χώρος βαδίζει προς μια αυξανόμενη διαφοροποίηση των ανισοτήτων και επαναβεβαιώνεται ότι για μια ισόρροπη και διαρκή ανάπτυξη της Ένωσης είναι απαραίτητη μια κοινοτική πολιτική χωροταξικής οργάνωσης, στην υπηρεσία της οικονομικής και κοινωνικής συνοχής,

ΙΓ. λαμβάνοντας υπόψη ότι οι στόχοι της οικονομικής και κοινωνικής συνοχής που έχουν τεθεί με τη Συνθήκη του Μάαστριχτ θα μπορέσουν να υλοποιηθούν ακόμη δυσκολότερα σε ορισμένες ζώνες της επικράτειας της Ευρωπαϊκής Ένωσης όπου παρατηρούνται ισχυρές γεωγραφικές ή ανθρώπινες αντιξοότητες, όπως είναι οι απομονωμένες ή απομακρυσμένες ορεινές ή παράκτιες περιοχές, οι αγροτικές ζώνες με χαμηλή πυκνότητα πληθυσμών, τα εκτεταμένα εδάφη του Βορρά της Ευρώπης ή ακόμη το σύνολο των νησιωτικών περιοχών, οι οποίες αντιμετωπίζουν συνεχώς δυσκολίες οφειλόμενες, εκτός από τον ιδιάζοντα χαρακτήρα τους, ενίοτε και σε ένα ή περισσότερους από τους προαναφερθέντες παράγοντες,

ΙΔ. επισημαίνοντας ότι εξακολουθούν να ισχύουν τα αιτήματα που εκφράζονται στη γνωμοδότηση του Ευρωπαϊκού Κοινοβουλίου για την έκθεση «ΕΥΡΩΠΗ 2000",

ΙΕ. λαμβάνοντας υπόψη ότι μετά την εκπόνηση του εγγράφου η Ευρώπη μετά το 2000 «Συνεργασία για την χωροταξική οργάνωση της Ευρώπης», η Ένωση έχει διευρυνθεί με νέα κράτη μέλη, γεγονός το οποίο και προϋποθέτει την συμπλήρωση του εγγράφου για να ληφθεί υπόψη το συγκεκριμένο στοιχείο,

1. θεωρεί επιτακτική ανάγκη την ένταξη στην Συνθήκη, με την ευκαιρία της μεταρρύθμισης που προβλέπεται για το 1996, των απαραίτητων στοιχείων για την ανάπτυξη μιας πολιτικής χωροταξικής οργάνωσης σε ευρωπαϊκό επίπεδο και, ιδιαίτερα:

α. τη διευκόλυνση της έγκρισης κοινών «κατευθύνσεων» οι οποίες θα εγγυηθούν το λογικό και συμπληρωματικό χαρακτήρα των διαφόρων κοινοτικών πολιτικών, με στόχο την επίτευξη μιας ισόρροπης και διαρκούς ανάπτυξης του κοινοτικού χώρου, ενισχύοντας την οικονομική και κοινωνική συνοχή του,

β. την ενίσχυση της πολιτικής των διευρωπαϊκών δικτύων, με τη διεύρυνσή τους ώστε να περιλάβουν την εκπαίδευση, την επαγγελματική κατάρτιση, την έρευνα και το περιβάλλον,

γ. τη δημιουργία ενός νομικού πλαισίου που θα διευκολύνει τη διασυνοριακή και διαπεριφερειακή συνεργασία[semigr ]

δ. τη συμβολή στη βαθμιαία διεύρυνση της Ευρωπαϊκής Ένωσης[semigr ]

ζητεί από την Επιτροπή και το Συμβούλιο να ενημερώσουν εγκαίρως το Ευρωπαϊκό Κοινοβούλιο για την ενδεχόμενη ενσωμάτωση της ευρωπαϊκής χωροταξικής πολιτικής στις Συνθήκες, ώστε η αρμόδια γι´ αυτά τα θέματα επιτροπή του να μπορέσει να αναλύσει με λεπτομερή τρόπο τις σχετικές προτάσεις[semigr ]

Η χωροταξική οργάνωση: προνομιακό όργανο σύγκλισης

2. εκτιμά ότι η χωροταξική οργάνωση θα πρέπει να διαμορφωθεί, κατά κύριο λόγο, ως ένα όργανο του αγώνα ενάντια στις διαφορές ανάμεσα στις περιφέρειες της Ένωσης, με την έννοια που της αποδίδεται στη Συνθήκη, η οποία, στο άρθρο 130Β (ΕΚ) αναφέρει ότι τα κράτη μέλη ασκούν και συντονίζουν την οικονομική τους πολιτική με σκοπό την ενίσχυση της συνοχής και ότι όλες οι πολιτικές της Κοινότητας θα πρέπει να λαμβάνουν υπόψη τους το στόχο αυτόν και να συμβάλουν στην πραγματοποίησή του[semigr ]

3. πιστεύει ότι η χωροταξική οργάνωση της Ευρώπης θα πρέπει, κατά κύριο λόγο, να μπορεί να υπολογίζει στα κοινοτικά χρηματοδοτικά όργανα, των οποίων η σημασία στο πεδίο της χωροταξικής διάρθρωσης είναι προφανής, αλλά και να προσανατολισθεί προς τη βελτίωση και προσεχτικότερη χρησιμοποίηση της δράσης των διαρθρωτικών ταμείων και του Ταμείου Συνοχής, καθώς και των προγραμμάτων για την ενίσχυση των λεγόμενων «ήπιων παραγόντων» (πολιτισμός, παιδεία, κλπ.)[semigr ]

4. πιστεύει ότι για τη διαμόρφωση ενός βιώσιμου ευρωπαϊκού χώρου, είναι απαραίτητη μια μακροπρόθεσμη στρατηγική διατήρησης της φυσικής και πολιτιστικής κληρονομιάς, αναπόσπαστη από την έννοια της βιώσιμης ανάπτυξης[semigr ]

5. ζητεί, επίσης, κατά τη στρατηγική προστασίας της φυσικής κληρονομιάς να δοθεί ιδιαίτερη προσοχή και να καταβληθούν ιδιαίτερες προσπάθειες για την αναδάσωση πολλών περιοχών της Ένωσης, ώστε να φανεί ο άρρηκτος σύνδεσμος μεταξύ χωροταξικής πολιτικής και σταθερής ανάπτυξης[semigr ]

6. αναγνωρίζει τον καθοριστικό ρόλο των υδατίνων πόρων, των υποδομών, της γεωργίας, των δασών και του τουρισμού κατά τη χωροταξική οργάνωση[semigr ]

7. συμφωνεί με την άποψη της Επιτροπής ότι η χωροταξική οργάνωση είναι απαραίτητη για τη βελτίωση και την διατήρηση της συνολικής ανταγωνιστικότητας της Ένωσης, αλλά επιμένει, ιδιαίτερα, ότι είναι εξίσου απαραίτητη η διασφάλιση της ανταγωνιστικότητας των διαφόρων περιοχών, εάν υπάρχει πρόθεση διατήρησης της ισότητας των ευκαιριών, κάτι το οποίο σημαίνει την εγγύηση της ισότιμης πρόσβασης των διαφόρων περιφερειών, στους εξοπλισμούς και τις υποδομές[semigr ]

8. ζητεί από την Επιτροπή να λάβει υπόψη της, κατά την εκπόνηση μελλοντικών μελετών για την ευρωπαϊκή χωροταξία, τις νέες εξελίξεις και αλλαγές που σημειώνονται στο πλαίσιο του σχεδιασμού των υποδομών των διευρωπαϊκών μεταφορών (διευρωπαϊκά δίκτυα μεταφορών) και κυρίως να αναλύσει λεπτομερώς τις συνέπειές τους στις απομακρυσμένες και συχνά αδύναμες από διαρθρωτική άποψη παράκτιες και νησιωτικές περιοχές[semigr ]

9. θεωρεί άξια συγχαρητηρίων την ανάλυση που ξεκίνησε στο έγγραφο Ευρώπη μετά το 2000, σχετικά με τον ρόλο των δημόσιων οικονομικών, και ζητεί από την Επιτροπή να εμβαθύνει στην ανάλυση αυτή, με στόχο τον ποσοτικό προσδιορισμό των οριζόντιων πολιτικών που χρησιμεύουν στην χωροταξική οργάνωση και, ιδιαίτερα, με την ανάπτυξη ενός δείκτη ο οποίος θα επισημαίνει την συμβολή των δημοσίων κεφαλαίων στο κατά κεφαλήν εισόδημα κάθε περιοχής, βάσει ειδικών δεικτών όπως είναι η δημογραφική πυκνότητα, η συγκέντρωση πόρων και των υποδομών και ο βαθμός προστασίας του περιβάλλοντος, απομονώνοντας το μέρος εκείνο που έχει ως προορισμό τις οριζόντιες πολιτικές που αφορούν τη χωροταξική οργάνωση, εκφράζει τη λύπη του για το γεγονός ότι στο κεφάλαιο για τον αντίκτυπο των δημοσίων οικονομικών στον τομέα της χωροταξίας δεν υπάρχει ανάλυση του ρόλου των δημοσίων υπηρεσιών, στο μέτρο που η υποβάθμιση του ρόλου των υπηρεσιών κοινής ωφελείας στα θέματα ανακατανομής μπορεί να εξασθενίσει ακόμη περισσότερο τις απομακρυσμένες και μειονεκτούσες περιοχές, επικροτεί την εκπόνηση μεθόδου παρατήρησης η οποία θα επιτρέπει, αφενός, τον έλεγχο της περιφερειακής πολιτικής της Ένωσης ανά στόχο σύμφωνα με τα εν ισχύι διοικητικά σύνορα και, αφετέρου, την παρακολούθηση της επίδρασης που έχει η περιφερειακή και οικονομική πολιτική της Ένωσης και των κρατών μελών της στην απασχόληση, ιδιαιτέρως στις ολιγότερο ανεπτυγμένες περιοχές[semigr ]

10. υπογραμμίζει εξάλλου ότι η επικράτεια της Ευρωπαϊκής Ένωσης περιλαμβάνει και εξαιρετικώς απομακρυσμένες περιοχές οι οποίες λόγω των πολύ ιδιαιτέρων χαρακτηριστικών τους και κυρίως της υπερβολικής απόστασης που τις χωρίζει από την Ευρωπαϊκή ήπειρο, δεν μπορούν να έχουν παρά μια πολύ διαφορετική αντίληψη για την ευρωπαϊκή πολιτική στον τομέα της χωροταξίας από ό,τι οι λοιπές περιοχές της Ένωσης[semigr ]

11. υπογραμμίζει την ανάγκη ενός υπερπεριφερειακού σχεδιασμού για την προστασία και διατήρηση των υδατίνων πόρων[semigr ] επαναλαμβάνει την ανάγκη της δημιουργίας ενός υπερσυνοριακού δικτύου προστατευομένων υδατίνων ζωνών και της διατήρησης και ενίσχυσης περιφερειακών δικτύων ύδατος[semigr ] ζητεί να επιτευχθεί με κατάλληλα μέτρα, μείωση της κατανάλωσης του ύδατος, καθώς και άνοδος της ποσότητας του ύδατος[semigr ]

Αρχή της επικουρικότητας. Μέθοδοι δράσης

12. επισημαίνει ότι οι πολιτικές και διοικητικές αρμοδιότητες που αφορούν την χωροταξική οργάνωση, αντιστοιχούν τόσο στην Ένωση και τα κράτη μέλη όσο και στις περιφερειακές και τοπικές αρχές, συνιστά τον αυστηρό σεβασμό της αρχής της επικουρικότητας και υποστηρίζει ότι η διαμόρφωση κοινοτικών προσανατολισμών επί του θέματος θα πρέπει να πραγματοποιηθεί με την στενή συνεργασία όλων των ενδιαφερομένων θεσμικών παραγόντων[semigr ]

13. εκτιμά ότι η συνεργασία και η ανταλλαγή πληροφοριών με βάση κοινούς, ομοίως καθορισμένους ανά την Ευρώπη δείκτες πρέπει να αποτελέσουν τις βασικές μεθόδους δράσης σε θέματα χωροταξικού σχεδιασμού[semigr ]

14. χαίρεται για τις θεσμικές προόδους που παρατηρήθηκαν τα τελευταία χρόνια, αλλά θεωρεί απαραίτητο:

α. να επισημοποιηθούν τα Συμβούλια Υπουργών αρμοδίων σε θέματα χωροταξίας,

β. να δοθεί μόνιμος χαρακτήρας στην Επιτροπή Χωροταξικής Ανάπτυξης,

γ. να επιταχυνθεί η δημιουργία του Ευρωπαϊκού Παρατηρητηρίου[semigr ]

δ. το ευρωπαϊκό σχέδιο-πλαίσιο για τη χωροταξική οργάνωση να προσαρμόζεται συνεχώς στις μεταβαλλόμενες συνθήκες[semigr ]

ε. να δοθεί προσοχή, κατά τη θεσμική εμβάθυνση στα θέματα της ευρωπαϊκής χωροταξικής οργάνωσης, ώστε να υπάρξει κατάλληλη συμμετοχή των περιφερειών και τοπικών φορέων, στους οποίους αναλογούν αρμοδιότητες στο πλαίσιο του αναπτυξιακού σχεδιασμού και του σχεδιασμού εκμετάλλευσης των εδαφών, με τη χορήγηση δυνατοτήτων ενημέρωσης και ενδεχομένως άμεσης συμμετοχής[semigr ]

15. προτρέπει την Επιτροπή και την Επιτροπή Χωροταξικής Ανάπτυξης να ολοκληρώσουν με ταχύτητα τις εργασίες σχετικά με το σχέδιο χωροταξικής οργάνωσης της Κοινότητας, τις οποίες να συμπληρώσουν στο μέλλον με ετήσιες εκθέσεις περί χωροταξικής οργάνωσης, τις καλεί να λάβουν υπόψη το παρόν ψήφισμα και επιφυλλάσσεται να γνωμοδοτήσει σχετικά με τα προαναφερθέντα έγγραφα[semigr ]

16. υποστηρίζει την συνέχιση των πρωτοβουλιών της Επιτροπής σε θέματα χωροταξικής οργάνωσης και, ιδιαίτερα, στα πλαίσια του άρθρου 10 του Κανονισμού του ΕΤΠΑ[semigr ] θεωρεί, επίσης, εξαιρετικού ενδιαφέροντος την δραστηριότητα της Επιτροπής όσον αφορά την ανάπτυξη συστημάτων πληροφόρησης και, συγκεκριμένα, το Σύστημα Γεωγραφικής Πληροφορίας (GIS), το οποίο συντονίζεται από την Eurostat[semigr ]

17. ζητεί από την Ευρωπαϊκή Επιτροπή και το Συμβούλιο να ενημερώσουν το ταχύτερο δυνατόν το Ευρωπαϊκό Κοινοβούλιο σχετικά με τα προαναφερθέντα για την ευρωπαϊκή πολιτική στον τομέα της χωροταξικής οργάνωσης νέα χρηματοδοτικά πεδία ελιγμών (πρότυπες δράσεις βάσει του άρθρου 10 του κανονισμού για το ΕΤΠΑ, διεύρυνση και ενίσχυση των διαπεριφερειακών κοινοτικών πρωτοβουλιών), ώστε να διαθέτει, ως ισότιμη δημοσιονομική αρχή, επαρκή χρόνο για να διαμορφώσει τη γνώμη του σχετικά με τα εν λόγω προβλεπόμενα μέτρα[semigr ]

18. θεωρεί θεμελιώδη, ιδιαίτερα λαμβάνοντας υπόψη τα γεγονότα που τροποποίησαν τη σύνθεση της Ένωσης και την γεωπολιτική της θέση, τη συνέχιση και την εμβάθυνση της συνεργασίας με το Συμβούλιο της Ευρώπης σε θέματα χωροταξικής οργάνωσης[semigr ]

19. ζητεί από την Επιτροπή και την Επιτροπή Χωροταξικής Ανάπτυξης, ενόψει της αναμενόμενης προσχώρησης της Κύπρου και της Μάλτας καθώς και των συνδεδεμένων με την Ευρωπαϊκή Ένωση χωρών της Κεντρικής και Ανατολικής Ευρώπης, καθώς επίσης και λόγω του μακροπροθέσμου χαρακτήρα της πολιτικής για τη χωροταξική οργάνωση, να ορίσουν ήδη από τώρα, κατά την επεξεργασία ενός κοινοτικού σχεδίου χωροταξικής οργάνωσης, τις παραμέτρους μιας διευρυμένης Ένωσης, ώστε να αντιμετωπισθούν έγκαιρα τα προβλεπόμενα προβλήματα που σχετίζονται με την ένταξη των χωρών αυτών. Θεωρεί ως εκ τούτου ότι αξίζει να επιδιωχθεί μια αποσκοπούσα σε διαβουλεύσεις και επίτευξη συμφωνίας συνεργασία μεταξύ της Ευρωπαϊκής Ένωσης και των υποψηφίων για ένταξη χωρών γύρω από τα θέματα της χωροταξίας[semigr ]

Πεδία δράσης

20. επαναλαμβάνει την πεποίθησή του ότι είναι αναγκαία μια μακροπρόθεσμη στρατηγική με στόχο την εξισορρόπηση της ευρωπαϊκής γεωγραφίας και εκτιμά απαραίτητη την διατήρηση μιας συνολικής οπτικής γωνίας, όσον αφορά την αναζήτηση λύσεων σε προβλήματα στενά συνδεδεμένα μεταξύ τους[semigr ] δεν μπορούν να υπάρξουν λύσεις για τα προβλήματα των αστικών κέντρων οι οποίες να αγνοούν τον ρόλο της υπαίθρου, όπως δεν μπορεί να ευνοηθεί η διαχείριση των φαινομένων συμφόρησης, που στοχεύει σε επαρκείς μεταφορικές συνδέσεις, εις βάρος των φαινομένων απομόνωσης[semigr ] κατά την αναζήτηση σχετικών λύσεων πρέπει να καταβληθούν προσπάθειες για μια αρμονική συνύπαρξη εργασιακών κέντρων, κατωκημένων περιοχών και εμπορικών εγκαταστάσεων, με παράλληλη παροχή των αναγκαίων υπηρεσιών, καθώς και να δημιουργηθούν ζώνες εξισορρόπησης και προϋποθέσεις για τη βελτίωση του περιβάλλοντος, λαμβάνοντας πάντοτε υπόψη τις κοινωνικές συνέπειες των διαδικασιών κατανομής και ανακατανομής[semigr ]

21. κρίνει ότι είναι ιδιαιτέρως σημαντικός ο ρόλος των διευρωπαϊκών δικτύων για τη χωροταξική οργάνωση και ότι, κατά συνέπεια, είναι ανάγκη να συμπληρωθούν οι κατευθυντήριες γραμμές σε ό,τι αφορά τις μεταφορές και την ενέργεια και να επιτευχθεί η κοινωνία της πληροφόρησης, έχοντας πάντοτε κατά νου την υποχρέωση παροχής υπηρεσιών σε όλους[semigr ] συμφωνεί με την Επιτροπή ότι είναι ανάγκη να συμπληρωθούν τα μεγάλα δίκτυα με δευτερεύοντα δίκτυα και υπενθυμίζει το ρόλο που πρέπει να παίξει στο θέμα αυτό η χρηματοδότηση με τη βοήθεια των διαρθρωτικών ταμείων και του Ταμείου Συνοχής[semigr ] υπενθυμίζει ότι, προς τούτο, απαιτείται ο κατάλληλος συντονισμός[semigr ]

22. εκδηλώνει την ανησυχία του σε σχέση με τον κίνδυνο να χρησιμοποιηθούν τα δίκτυα αυτά, με στόχο την άμεση αποδοτικότητα, εντείνοντας τις ανισορροπίες και ευνοώντας τις πλέον κεντρικές περιοχές, οι οποίες αντιμετωπίζουν προβλήματα συμφόρησης, αντί να φροντίσουν για τη σύνδεση των πλέον απομεμακρυσμένων περιοχών και, από αυτή την άποψη, υπενθυμίζει τις προτεραιότητες που θέτει το άρθρο 129 Β της Συνθήκης ΕΟΚ[semigr ]

23. θεωρεί ότι είναι ανάγκη τα διευρωπαϊκά δίκτυα πληροφόρησης να διαμορφωθούν και να εξελιχθούν κατά τρόπον ώστε να μπορέσουν να δημιουργηθούν, το ταχύτερο δυνατόν, θέσεις εργασίας στις περιοχές της υπαίθρου και μάλιστα σε προσανατολισμένους προς το μέλλον τομείς της πληροφόρησης και παροχής υπηρεσιών, καθώς και στον τεχνικό τομέα[semigr ]

24. τονίζει εκ νέου ότι είναι ανάγκη να δοθεί στις υποδομές για τις δημόσιες μεταφορές, ειδικότερα δε στους μεταφορικούς φορείς που φροντίζουν για το περιβάλλον, προτεραιότητα έναντι της μετακίνησης με ιδιωτικά μεταφορικά μέσα[semigr ]

25. φρονεί, ωστόσο, ότι τα προγράμματα ΤΕΝ δεν πρέπει να αποβούν εις βάρος του φυσικού περιβάλλοντος

26. κρίνει ότι η προστασία, η σταθεροποίηση και η ανάπτυξη των αγροτικών περιοχών, οι οποίες, σε ορισμένες περιφέρειες, απειλούνται από τον κίνδυνο της απερήμωσης και της εγκατάλειψης, είναι αναγκαίο στοιχείο τόσο για την εδαφική και βιομηχανική ισορροπία της Ένωσης, όσο και για τη διατήρηση της φυσικής και πολιτιστικής ευρωπαϊκής κληρονομιάς, αλλά και για κοινωνικούς λόγους[semigr ] κρίνει ότι είναι αναγκαίο να εμβαθύνουμε στην ανάλυση των συνεπειών που μπορεί να έχει για αυτές τις περιοχές η εξέλιξη της ΚΑΠ[semigr ]

27. θεωρεί ότι τα αστικά και αγροτικά προβλήματα δεν μπορούν να εξετασθούν χωριστά και, από αυτή την άποψη, εγκρίνει την στρατηγική που προτείνει η Επιτροπή σε σχέση με την προώθηση της ανάπτυξης των μικρών και μεσαίων οικισμών που μπορούν να αυξήσουν το δυναμισμό των γύρω αγροτικών περιοχών και να ευνοήσουν την αποκέντρωση της οικονομικής δραστηριότητας, συμβάλλοντας έτσι στην αποσυμφόρηση των μεγάλων αστικών κέντρων[semigr ]

28. γνωρίζει ότι η μεγάλη πληθυσμιακή συγκέντρωση στα αστικά κέντρα δημιουργεί έντονα προβλήματα συμφόρησης, υποβάθμισης του περιβάλλοντος και κοινωνικού αποκλεισμού[semigr ] εκφράζει την ανησυχία του για τον αυξανόμενο ανταγωνισμό ανάμεσα στα μεγάλα αστικά κέντρα για την προσέλκυση δραστηριοτήτων, πράγμα που επιδεινώνει το εν λόγω πρόβλημα[semigr ] τείνει προς μία προσέγγιση που θα ενθαρρύνει τη συνεργασία μεταξύ των πόλεων και την χωροταξική τους ένταξη και υποστηρίζει τη στρατηγική που προτείνει η Επιτροπή για την προώθηση ενός πολυκεντρικού αστικού συστήματος που θα σέβεται τη διαφοροποίηση των προτύπων πολεοδομίας των διαφόρων κρατών μελών[semigr ]

29. υπενθυμίζει ότι η ενσωμάτωση των περιφερειών στον οικονομικό ιστό της Ένωσης αποτελεί τη σημαντικότερη πρόκληση για την πολιτική χωροταξίας και επαναλαμβάνει ότι πρέπει, από αυτή την άποψη, να εξασφαλισθεί μία ισορροπία σε ό,τι αφορά την πρόσβαση στις υποδομές, προκειμένου να είναι εγγυημένη η ισότητα ευκαιριών[semigr ] υπενθυμίζει επίσης ότι η άρση της απομόνωσης των περιφερειακών ζωνών αποτελεί μία από τις προτεραιότητες που θέτει η Συνθήκη για την ανάπτυξη των διευρωπαϊκών δικτύων[semigr ]

30. επισημαίνει ότι οι αναφερόμενες στη Δήλωση αριθ. 26 που επισυνάπτεται στην Τελική Πράξη της Συνθήκης για την Ευρωπαϊκή Ένωση εξαιρετικώς απομακρυσμένες περιοχές παρουσιάζουν, ως προς την απομακρυσμένη γεωγραφική τους θέση και το νησιωτικό τους χαρακτήρα, ιδιότητες που δικαιολογούν μια ιδιαίτερη και ευρύτερη διαχείριση, η οποία θα έπρεπε να παγιωθεί με τη θέσπιση ειδικού νομικού καθεστώτος για τις περιφέρειες αυτές στο πλαίσιο της Ένωσης[semigr ]

31. καλεί την Επιτροπή, στα προσεχή έγγραφά της, να θέσει τις εξαιρετικώς απομακρυσμένες περιοχές στην καρδιά του προβληματισμού γύρω από τους ειδικούς χώρους (Μέρος Β), όπως ακριβώς τους αστικούς χώρους, τους αγροτικούς χώρους και τις συνοριακές περιοχές, και να μην τις «εξορίζει» πλέον σε ένα παράρτημα[semigr ]

32. θεωρεί μεγίστου ενδιαφέροντος τις εμπειρίες διαμεθοριακής συνεργασίας και απευθύνει έκκληση στα κράτη μέλη να ενισχύσουν τη μορφή αυτή συνεργασίας[semigr ] προς την κατεύθυνση αυτή, είναι αναγκαίο να ενισχυθεί στο έπακρο η αποτελεσματικότητα του προγράμματος ΙΝΤΕRREG ΙΙ, με τη διαμόρφωση, από πολιτική και νομική άποψη μόνιμων δομών συνεργασίας τόσο στα εσωτερικά όσο και στα εξωτερικά σύνορα της Κοινότητας[semigr ]

33. επισπεύδει την ενσωμάτωση του στοιχείου της διασυνοριακής συνεργασίας ως μέρους της συνεργασίας ανάμεσα στην Ένωση και τα κράτη της Κοινοπολιτείας Ανεξαρτήτων Κρατών και την ένταξή της σε προσεχές πρόγραμμα ΤΑCIS[semigr ]

34. καλεί την Επιτροπή να υποβάλει, το συντομότερο δυνατόν, πρόταση για τη διεύρυνση του πεδίου εφαρμογής του INTERREG II σε δράσεις σχετικές με τη χωροταξική οργάνωση[semigr ] η διεύρυνση της πρωτοβουλίας αυτής θα πρέπει να συνοδεύεται από αντίστοιχη αύξηση του σχετικού κονδυλίου του προϋπολογισμού[semigr ]

ο

ο ο

35. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και το Συμβούλιο της Ευρώπης.